Þingræður haldnar á Alþingi Íslendinga



Herra forseti. Ég verð að láta í ljós ánægju mína yfir því öryggi sem er á framkvæmd allra mála á Alþingi þegar sagt er: Svavar Gestsson, formaður félmn., frsm., og síðan bætt við: með fyrirvara, sem sýnir glögglega að þegar menn eru ekki vissir í sinni sök fara þeir gætilega.



Herra forseti. Ég leyfi mér að vekja athygli hv. þm. á því að það hafa orðið smámistök í vinnslu nál. þannig að það þarf að leiðréttast í þskj. Þar stendur m.a. að formaður félmn. sé Svavar Gestsson, sem er auðvitað ekki rétt því að formaður er Guðmundur H. Garðarsson, og einnig að hv. þm. Svavar Gestsson sé frsm. fyrir þessu máli, en svo er ekki, heldur sá sem hér talar. Hins vegar er það rétt, sem kemur fram í plagginu og ég mun gera nánari grein fyrir á eftir, að hv. þm. Svavar Gestsson skrifar undir með fyrirvara. Ég mæli fyrir hönd meiri hl. nefndarinnar sem vildi afgreiða málið út úr nefnd þótt einn nefndarmanna sé með fyrirvara. Þetta er nál. um frv, til l. um breytingu á lögum nr. 45/1987, um staðgreiðslu opinberra gjalda. Nefndin hefur rætt frv. og mælir með því að það verði samþykkt. Fjarverandi við afgreiðslu málsins voru Halldór Blöndal, Valgerður Sverrisdóttir og Guðrún Agnarsdóttir. Júlíus Sólnes sat fund nefndarinnar og er samþykkur því áliti sem hér er.



Herra forseti. Ég mæli fyrir nál. um frv. til l. um breytingu á lögum nr. 73 frá 1980, um tekjustofna sveitarfélaga, með síðari breytingum, ættað frá félmn. Nefndin hefur rætt frv. og mælir með því að það verði samþykkt, en hv. þm. Svavar Gestsson skrifar undir nál. með fyrirvara. Fjarverandi við afgreiðslu málsins voru Halldór Blöndal, Valgerður Sverrisdóttir og Guðrún Agnarsdóttir, en Júlíus Sólnes sat fund nefndarinnar og er samþykkur áliti hennar. Undir nál. skrifa Guðmundur H. Garðarsson, formaður, frsm., Svavar Gestsson með fyrirvara, Jóhann Einvarðsson og Karl Steinar Guðnason.



Herra forseti. Ég mæli fyrir nál. um frv. til l. um breytingu á lögum um Húsnæðisstofnun ríkisins nr. 60 frá 1984, með síðari breytingum, frá félmn. Nefndin hefur fjallað um frv. á fundi sínum og mælir með samþykkt þess, en flytur þó brtt. á sérstöku þskj. sem ég mun gera hér nánari grein fyrir á eftir. Fjarstaddir við afgreiðslu málsins voru Halldór Blöndal, Guðrún Agnarsdóttir og Valgerður Sverrisdóttir, en Júlíus Sólnes sat fund nefndarinnar. Undir þetta nál. skrifa Guðmundur H. Garðarsson, formaður, frsm., Jóhann Einvarðsson, Karl Steinar Guðnason og Svavar Gestsson. Sú brtt. sem nefndin varð sammála um að leggja fram er við 1. gr. þess frv. sem hér um ræðir og er á þá leið að í stað orðanna "fengnum tillögum húsnæðismálastjórnar og" komi: fenginni. Samkvæmt því mundi 1. gr. með þeim breytingum sem frv. gerir ráð fyrir verða þannig að 2. mgr. mundi hljóða sem hér segir: "Ríkisstjórn Íslands tekur ákvörðun um vexti af innlánum á skyldusparnaðarreikningum hjá Byggingarsjóði ríkisins að fenginni umsögn Seðlabankans." Nefndarmönnum fannst eðlilegt að þessi breyting væri gerð þar sem lántakandi, í þessu tilviki húsnæðismálastjórn, mundi ella hafa áhrif á það með þeirri uppsetningu sem þessi lagagrein gerði ráð fyrir og töldum við það óeðlilegt. Þar með teljum við að hagsmunum sparenda sé betur borgið.



Herra forseti. Ég vildi segja nokkur orð í tilefni afgreiðslu nefndarinnar á þessu frv. sem ég tel vera til bóta frá því sem nú er. Hins vegar hefði ég viljað sjá frv. öðruvísi og að nánar sé kveðið á um í frv. þá vexti sem ég tel að verði að vera á þessum skyldusparnaði sem lögbundinni eign fyrir ungt fólk þannig að þeir skuli ekki vera lægri en gerist á markaðnum og þá á ég við á spariskírteinum ríkissjóðs. Ég vil jafnframt benda á frv. sem við þingmenn Borgarafl. fluttum hér í febrúar um sama efni, þar sem gert var ráð fyrir tvenns konar sparnaði, annars vegar að Húsnæðisstofnun yrði falið að ávaxta þetta sparifé með byggingu húsnæðis sem sparendur gætu eignast hlutdeild í með sparifé sínu og hins vegar yrðu settir á stofn sérstakir reikningar hjá Húsnæðisstofnun er bæru hæstu vexti. Ég vonast eftir því að það frv. sem hér er til umræðu, þó svo ég geti ekki fyllilega sætt mig við það, verði að lögum því að brýnt er að það unga fólk sem leggur inn hjá Húsnæðisstofnun fái fulla ávöxtun á fé sitt, en vil jafnframt skora á nefndina að taka frv. okkar þingmanna Borgarafl. til rækilegrar skoðunar með það í huga að það fái umfjöllun og vonandi samþykkt fyrir þingslit.